Șeful diplomației de la Chișinău a spus că nici Lavrov, nici regimul de la Kremlin nu au niciun drept de a ține lecții despre democrație și libertate, atât timp cât îi bagă la închisoare și îi omoară pe politicienii din opoziție și atacă nejustificat vecinii, "neputând oferi lumii nimic altceva decât sânge și durere", relatează HotNews.ro care citează deschide.md.
"Reamintim ministrului Lavrov că în Moldova politicienii sunt aleși în cadrul unor procese electorale libere și transparente, recunoscute internațional, unde fiecare candidat beneficiază de drepturi egale, spațiu adecvat pentru campanie și posibilitatea de interacțiune directă cu alegătorii. Este important ca ministrul Lavrov să se informeze corect despre situația din regiunea transnistreană, unde peste 70% din producția și serviciile locale sunt exportate către statele membre ale Uniunii Europene", a declarat ministrul de Externe de la Chișinău.
El a mai spus că Republica Moldova este un stat democratic pentru care libertatea și respectarea drepturilor omului sunt valori fundamentale: "Construim un viitor european pentru toți cetățenii noștri, indiferent de limbă și etnie, pentru a trăi în pace și prosperitate".
Ministrul rus de Externe, Serghei Lavrov, a susținut, în Turcia, că "Guvernul de la Chișinău, condus de cetățeni români, pur și simplu calcă pe urmele regimului de la Kiev, desființând tot ce este rusesc", scrie agenția rusă de stat Tass. El a mai susținut că regimul de la Chișinău "vrea să anexeze Republica Moldova la România", încercând să blocheze "procesul de negociere" în problema transnistreană.
Declarațiile lui Lavrov vin în contextul în care congresul convocat miercuri la Tiraspol a votat o rezoluţie în care susţine teza suveranităţii regiunii şi cere ajutor Moscovei în acest sens, acuzând Republica Moldova de "genocid", potrivit postărilor pe canalele oficiale de Telegram ale regiunii.